ભારતીય પરંપરામાં ગૌ, ગંગા, ગાયત્રી અને ગીતાની મહિમા છે. તાજેતરમાં એક દિવસ ઉજવાયો મધર્સ ડે. વિદેશોમાં જુદા-જુદા ડે ઉજવાય છે, ત્યારે કહેવાનું મન થાય કે આપણાં દેશમાં તો આખું વર્ષ મધર્સ ડે, ફાધર્સ ડે ઉજવાવો જોઇએ, જે અગાઉ વગર ઉજવણીએ ઉજવાતો જ હતો. ઘરેથી નીકળો ત્યારે માતા-પિતા, વડીલોને પ્રણામ કરીને જ બહાર નીકળો આ ક્રમ અપનાવો. તુલસીદાસજીએ લખ્યું છે કે તેઓ માતા-પિતા અને ગુરુને નિત્ય પ્રણામ કરતા હતા. તમે તમારા માતા-પિતાને દરરોજ પ્રણામ કરો છો? કે પછી નૂતનવર્ષે જ પ્રણામ કરો છો? પછી કહો પણ છો કે હવે ખિસ્સામાંથી રૂપિયા આપો. નૂતનવર્ષે માતા-પિતાને પ્રણામ કરવાનો પણ ચાર્જ કરો છો, પરંતુ માતા-પિતા અને ગુરુને દરરોજ પ્રણામ કરો. વડીલોને સન્માન આપવું એ આપણો ધર્મ હોવો જોઈએ. આ જ આપણી ભારતીય પરંપરા છે, ભારતીય સંસ્કૃતિ છે. આ સંસ્કૃતિમાં માતા-પિતા-ગુરુને દેવ સમાન ગણવામાં આવ્યા છે, દરરોજ તેઓની વંદના માટે કહેવાયું છે. .